यह शीशे की तरह साफ है कि बीते 13 सालों में शिवराजसिंह चौहान बेताज बादशाह बने हुए हैं. इन तेरह सालों में उन्होंने प्रदेश मे रसूख रखने वाले भाजपा नेताओं को दरकिनार किया है जो आने वाले दिनों में सीएम की दावेदारी कर सकते थे. इसमें पहला नाम उमा भारती का है तो क्रम काफी लम्बा है जिसमें बाबूलाल, प्रभात झा, लक्ष्मीकांत शर्मा, राघवजी, कैलाश विजयवर्गीय जैसे अनेक नाम है. यही नहीं, अपने प्रभाव का इस्तेमाल कर उन्होंने दो बार विधायक बने लोगों को किनारे कर उनके परिवार को टिकट देने की पहल कर दी. इसका पहला उदाहरण विदिशा के मोहरसिंह हैं जिनके स्थान पर उनकी पत्नी को टिकट दिया गया था. कहने के लिए उनके साथ नरेन्द्र सिंह तोमर हैं लेकिन साथ रहने वाले उनके अपने मंत्री नरोत्तम मिश्रा भी उनके दूरी बनाकर चल रहे हैं. हालात यहां तक है कि दोनों एकसाथ मंच भी साझा नहीं कर रहे हैं. ऐसा करते समय शिवराजसिंह यह भूल कर बैठे कि सबने उनका साथ छोड़ दिया और वे अकेले रह गए. इसका प्रत्यक्ष अनुभव प्रदेश की जनता और राजनीति में सक्रिय लोगों ने किया कि वे जनआशीर्वाद यात्रा में पूरे समय अपनी धर्मपत्नी साधनासिंह के साथ अकेले चलते रहे. प्रभात झा के अलावा कोई बड़ा नेता उनके साथ नहीं था.